കര്ഷകര് നിയമം കൈയിലെടുക്കരുത് ലഖിംപൂരില് സമരം തുടരുന്ന കര്ഷകരുടെ ഇടയിലേക്ക് വാഹനമോടിച്ച് കയറ്റിയതിലും തുടര്ന്നുണ്ടായ ഏറ്റുമുട്ടലിലും എട്ടുപേര് മരിക്കാനിടയായ സംഭവം തികച്ചും നിര്ഭാഗ്യകരമാണ്. ഈ അക്രമസംഭവത്തെ ജനാധിപത്യവാദികളാരും ന്യായീകരിക്കില്ല. കര്ഷക സമരം കൂടുതല് രൂക്ഷമാക്കാനും ഈ സംഭവം ഇടയാക്കി. അത് തികച്ചും സ്വാഭാവികമാണുതാനും. കേന്ദ്ര ആഭ്യന്തര സഹമന്ത്രി അജയ് മിശ്രയുടെ മകന് ഉള്പ്പെടെ ഏതാനും പ്രതികള് അറസ്റ്റിലാവുകയും ചെയ്തു. ഇവര്ക്കെതിരെ നിയമ നടപടികള് തുടരുകയാണ്. എന്നാല് കേന്ദ്രമന്ത്രിയെ മന്ത്രിസഭയില്നിന്ന് പുറത്താക്കി അറസ്റ്റ് ചെയ്യുന്നതുവരെ സമരത്തില്നിന്ന് പിന്നാക്കം പോകില്ലെന്നാണ് കര്ഷക നേതാക്കള് വ്യക്തമാക്കിയിരിക്കുന്നത്. ഇങ്ങനെയൊരു ആവശ്യം ഉന്നയിക്കുന്നതില് ആര്ക്കും കുറ്റം പറയാനാകില്ല. എന്നാല് ഈ ആവശ്യം നടപ്പാക്കി കിട്ടുന്നതിന് കര്ഷകര് അക്രമത്തിലേക്ക് തിരിയുന്നത് ഒരിക്കലും ന്യായീകരിക്കാനാവില്ല. കര്ഷക സമരങ്ങളുടെ വേദി പലപ്പോഴും അക്രമസംഭവങ്ങള്ക്കും അഴിഞ്ഞാട്ടങ്ങള്ക്കും ഇടയാക്കിയിട്ടുണ്ട്. സിഖ് മതഗ്രന്ഥത്തെ നിന്ദിച്ചു എന്നാരോപിച്ച് പട്ടികജാതിക്കാരനായ ഒരു യുവാവിനെ കൈയും കാലും ഛേദിച്ച് കെട്ടിത്തൂക്കി പരസ്യമായി കൊലപ്പെടുത്തിയ സംഭവം അതിലൊന്നു മാത്രമാണ്. കര്ഷകരിലെ പഞ്ചാബില് നിന്നുള്ള തീവ്ര നിലപാടുകാരായ നിഹാംഗ് എന്ന വിഭാഗം ഈ നിഷ്ഠൂര സംഭവത്തിന്റെ ഉത്തരവാദിത്തം ഏറ്റെടുക്കുകയും ചെയ്തു. പലപ്പോഴും കര്ഷകരുടെ താത്പര്യങ്ങള് മുതലെടുത്ത് സമരം ആളിക്കത്തിക്കാന് മറ്റ് ചില ശക്തികളും പിന്നില് പ്രവര്ത്തിക്കുന്നുണ്ടോയെന്ന് സംശയിക്കാന് ഇത്തരം നടപടികള് ഇടയാക്കുന്നു. കഴിഞ്ഞ ദിവസം സംയുക്ത കിസാന് മോര്ച്ച ഉത്തരേന്ത്യയില് പലയിടത്തും വ്യാപകമായി ട്രെയിന് തടയല് നടത്തി. ഇതിന്റെ ഫലമായി 293 ട്രെയിന് സര്വീസുകള് ഭാഗികമായോ പൂര്ണമായോ തടസപ്പെട്ടു. തിങ്കളാഴ്ച രാവിലെ പത്ത് മുതല് വൈകിട്ട് ആറ് വരെയായിരുന്നു സമരം. പഞ്ചാബ്, ഹരിയാന, രാജസ്ഥാന്, ഒഡിഷ, യു.പി സംസ്ഥാനങ്ങളിലെ ട്രെയിന് സര്വീസിനെ സമരം സാരമായി ബാധിച്ചു. രാജ്യത്തെ ഏഴ് റെയില്വേ സോണുകളിലായി 184 സ്ഥലങ്ങളില് പുരുഷന്മാരും സ്ത്രീകളും ഉള്പ്പെട്ട ആള്ക്കൂട്ടം ട്രെയിനുകള് തടഞ്ഞു. 63 ട്രെയിനുകള് പാതിവഴിയില് നിറുത്തിയിടേണ്ടിവന്നു. കല്ക്കരിയുടെ ക്ഷാമം രാജ്യത്തെ വല്ലാത്ത ഉൗര്ജ്ജ പ്രതിസന്ധിയിലാക്കിയിരിക്കുന്ന ഈ സമയത്ത് കല്ക്കരിയുമായി പവര് പ്ളാന്റുകളിലേക്ക് പുറപ്പെട്ട 75 ട്രെയിനുകളടക്കം 150 ചരക്ക് വണ്ടികള് കര്ഷകര് തടഞ്ഞു. പഞ്ചാബ് ഹരിയാന സംസ്ഥാനങ്ങളില് സമരം ഏറെക്കുറെ പൂര്ണമായിരുന്നു. അമ്ബാലയുടെ തൊട്ടടുത്ത സ്റ്റേഷനുകളിലായി 18 ട്രെയിനുകള് നിശ്ചലമായി. ഒഡിഷയിലെ റെയില്വേ സ്റ്റേഷനുകളില് മണിക്കൂറുകളോളം ട്രെയിനുകള് ഓടിയില്ല. ഇതുമൂലം ജനങ്ങള്ക്കുണ്ടായ ബുദ്ധിമുട്ടുകള് പ്രത്യേകിച്ച് പറയേണ്ടതില്ല. ഏതു സമരത്തിന്റെ പേരിലായാലും, ടിക്കറ്റെടുത്ത് ഓരോ കാര്യങ്ങള്ക്കായി യാത്രചെയ്യുന്നവരെ തടയുന്നത് പ്രാകൃതമായ രീതിയാണെന്ന് പറയാതിരിക്കാനാവില്ല. ജനങ്ങളുടെ സഞ്ചാരസ്വാതന്ത്ര്യം ഭരണഘടന ഉറപ്പുനല്കുന്ന ഒന്നാണ്. ഈ സ്വാതന്ത്ര്യം തടയുന്നത് ഗുരുതരമായ കുറ്റകൃത്യം തന്നെയാണ്. നിയമം കൈയിലെടുത്ത് നടത്തുന്ന ഏതു സമരവും ആര്ക്കും അംഗീകരിക്കാനാവില്ല. എത്ര നല്ല ലക്ഷ്യത്തിന് വേണ്ടി ഉള്ളതാണെങ്കില്പ്പോലും.